ยอดจองเหรียญทองในหลวงพรึ่บ379ล.
ตื่นทองแห่จองเหรียญที่ระลึกพรึ่บ 379 ล้านบาท
23 ส.ค. 2554

ตื่นทองแห่จองเหรียญที่ระลึกพรึ่บ 379 ล้านบาท
นายวินัย วิทวัสการเวช อธิบดีกรมธนารักษ์ กล่าวว่า กรมธนารักษ์ได้ปิดรับจองเหรียญกษาปณ์ที่ระลึก และเหรียญที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 7 รอบ วันที่ 5 ธ.ค. 2554 ไปเมื่อวันที่ 19 ส.ค.ที่ผ่านมา หลังจากมียอดสั่งจองทั้งสิ้น 708 ล้านบาท ถือว่าได้รับการตอบรับจากประชาชนอย่างมาก
ทั้งนี้ ในจำนวนนี้เป็นการสั่งจองเหรียญกษาปณ์ที่ระลึก 3 ชนิด ราคากว่า 6.5 แสนเหรียญ เป็นเงินกว่า 290 ล้านบาท และเหรียญที่ระลึก 4 ประเภท กว่า 2.88 แสนเหรียญ เป็นเงินกว่า 418 ล้านบาท เฉพาะเหรียญทองคำขัดเงาน้ำหนัก 240 กรัม มูลค่าเหรียญละ 5.5 แสนบาท มีจองเข้ามาถึง 500 เหรียญ ถือว่าเป็นไปตามเป้าหมาย ส่วนเหรียญทองคำน้ำหนัก 10 กรัม มูลค่าเหรียญละ 2 หมื่นบาท มียอดจองถึง 5,200 เหรียญ รวมทั้งสิ้น 379 ล้านบาท
“การจองครั้งนี้ ถือว่ามากกว่าทุกครั้งที่ผ่านมา เพราะมีการเพิ่มช่องทางการจองผ่านทางธนาคารออมสินและกรุงไทยด้วย ที่สำคัญเป็นเหรียญที่จัดทำขึ้นในโอกาสสำคัญ ประชาชนต้องการสะสม รวมถึงการที่ราคาทองคำที่สูงขึ้นทำให้คนอยากเก็บไว้ ซึ่งผู้ที่จองก็ถือว่าได้กำไรเพิ่มขึ้น แต่ผู้ผลิตก็ไม่ขาดทุน เพราะเตรียมวัตถุดิบไว้ล่วงหน้าก่อนแล้ว” นายวินัย กล่าว 
นายวินัย กล่าวว่า สำหรับรายได้จากการจำหน่ายเหรียญที่ระลึกทั้ง 4 ประเภท หลักหักค่าใช้จ่ายแล้ว จะนำขึ้นทูลเกล้าฯ ถวายเพื่อทรงใช้สอยตามพระราชอัธยาศัย โดย ณ วันที่ 22 ส.ค. มีรายได้ที่จะทูลเกล้าฯ ถวายแล้วประมาณ 76 ล้านบาท อย่างไรก็ดี ขณะนี้ยังอยู่ระหว่างคำนวณรายได้ทั้งหมด เนื่องจากธนาคารที่รับจองยังส่งข้อมูลไม่ครบ